SOCIETAT - 20/01/2020 18:49 / ACN
L'Hospital Germans Trias i Pujol de Badalona ha operat per primera vegada una vàlvula del cor a un pacient de 84 anys sense necessitat de parar l'òrgan ni utilitzar una màquina que faciliti la respiració mentre dura el procediment. Amb aquesta tècnica d'intervenció, anomenada implant de neo-cordes mitrals per via transapical, nomes ha calgut fer una incisió d’entre 8 i 10 centímetres a la part esquerra del tòrax per introduir un petit dispositiu per operar el pacient, evitant així una cirurgia a cor obert.
Aquest tipus d'operació és menys agressiva que la cirurgia oberta i permet una recuperació molt més ràpida per al pacient. Aquesta pràctica està indicada per a pacients que són molt grans i per als quals una cirurgia oberta suposa un alt risc.
El mètode d'operació, pioner a Catalunya i que s'utilitza en pocs llocs arreu de l'estat, s'ha utilitzat per operar una insuficiència mitral, una de les malalties més comunes que afecten les vàlvules del cor. El dispositiu que s’introdueix a través de la incisió al tòrax del pacient permet ancorar el vel mitral i suturar-lo perquè quedi ben fixat a la punta del ventricle, aconseguint així que aquesta vàlvula del cor torni a funcionar correctament. Tot aquest procediment s'ha fet amb el cor bategant de forma normal.
El Servei de Cirurgia Cardíaca de Can Ruti ha valorat "molt positivament" els resultats obtinguts en aquesta primera intervenció. "S’ha aconseguit que la vàlvula mitral torni a funcionar correctament i que el pacient es recuperi favorablement amb una operació de menys risc", ha destacat Christian Muñoz un dels dos cirurgians que han practicat l'operació.
Paraules clau: PACIENT
Anna Grau recorda fets de fa 200 anys per intentar espanyolitzar "Gerona"
09/07/2020 14:09
La piulada de Rufián sobre el descens de l'Espanyol que reflecteix a la perfecció quin és l'esperit de la Catalunya processista